Ekspertët amerikanë për krizën në Maqedoni
Analistët Daniel Serwer dhe Edward Joseph kritikojnë ashpër klasën politike dhe paralajmërojnë për pasoja nga Uashingtoni dhe Brukseli
Me gjendjen politike të krijuar në Maqedoni, analisti Daniel Serwer, i Universitetit "Johns Hopkins" thotë se si Uashingtoni, ashtu Brukseli, mendojnë se ky është një moment për të ardhur keq për vendin. Një takim i katër drejtuesve të partive politike në Maqedoni me Komisionerin e Bashkimit Evropian, Johanes Hahn, dështoi pasi drejtuesi i opozitës, Zoran Zaev tha se nuk do të merrte pjesë për shkak të faljes nga Presidenti Gjorge Ivanov të një numri politikanësh dhe bashkëpunëtorësh të tyre të dyshuar për manipulime zgjedhore, korrupsion dhe vepra të tjera penale. Zoti Hahn shkruajti më pas në një letër se "në mungesë të përparimit, komuniteti ndëkrombëtar detyrohet të shqyrtojë masa të tjera për plotësimin e kërkesave nga institucionet evropiane". I pyetur se sa realiste mendon ai se mund të jetë mbajtja e zgjedhjeve më 5 qershor, zoti Serwer thotë se nuk është i sigurt. Ai shton se në përgjithësi solidarizohet me njerëzit që duan një shoqëri më të lirë dhe më të hapur, me më pak korrupsion dhe shkelje. Sipas mendimit të tij opozita megjithëse ka arritur të nxjerrë në rrugë një numër të madh njerëzish, ka frikë se do t’i humbiste zgjedhjet dhe se politikisht Gruevski është ende shumë i fuqishëm. Ndërsa Edward Joseph, Drejtor Ekzekutiv i Institutit Current World Affairs, thotë se çdo qytetar në Maqedoni duhet të jetë i shqetësuar për këto çështje serioze dhe se edhe mundësia e sanksioneve ekziston. Në Maqedoni ka pasur protesta me pjesëmarrjen e disa mijëra qytetarëve, pas vendimit të Presidentit Ivanov. Ata mbështesin Prokurorinë e Posaçme, e cila ka hapur disa raste kundër ish-ministrave dhe funksionarëve në pushtet. Zoti Joseph shpreh zhgënjimin me gjendjen e krijuar. Ai tha se shpreson që Brukseli dhe Uashingtoni të jenë duke bërë presion maksimal ndaj udhëheqësve të vendit, së pari sigurisht që Presidenti të kthehjë mbrapsht vendimin e tij “të papërgjegjshëm dhe sigurisht që të gjithë udhëheqësit të zbatojnë angazhimet e tyre”.